Frederiksborg Gymnasium og HF

Frederiksborg Gymnasium og HF er en skole i Hillerød i Nordsjælland, hvor eleverne uddannes til almen studentereksamen og HF. Skolen fik sit nuværende navn 1. januar 1986, da den blev overtaget af Frederiksborg Amt. Skolen hed indtil da Frederiksborg Statsskole, og det navn ses stadig anvendt i omtale af skolen. Før skoleloven af 1903 var navnet Frederiksborg lærde Skole eller Latinskolen i Frederiksborg (Hillerød). Skolen er nu beliggende med en skråning ned mod Teglgårdssøen og har direkte adgang til Store Dyrehave. Den gamle Frederiksborg Statsskole lå først på Sønder Jernbanevej i nærheden af den gamle præstegård i Kannikegade, og da skolen flyttede i 1958, kom handelsskolen ind i bygningerne. Skolen havde i skoleåret 2021/2022 155 elever indskrevet på HF og 1.217 indskrevet på STX, hvilket sammenlagt er et elevtal på 1.372. 128 lærere underviser på skolen, og februar 2022 havde 150 mennesker ansættelse på skolen. Skolens bygninger Skolens hovedfløj er i fire etager og indeholder foruden administrationslokaler mv. også friarealer og 24 undervisningslokaler. Etagerne kendes på gulvenes respektive farver: Rød, blå og gul samt en kælder. I forlængelse af hovedfløjen starter den naturvidenskablige fløj, som også er i fire etager. I stueetagen er kemilokalerne, på 1. sal er biologilokalerne, på 2. sal er fysiklokalerne, og på 3. sal er naturgeografilokalerne. Før i tiden var der også kunstneriske fag på 2. og 3. etage i den naturvidenskabelige fløj, men billedkunst, design og musiklokalerne findes nu i K-bygningen, hvor K står for kunst. Denne grå bygning skiller sig arkitektonisk ud og blev bygget i 2010. Da K-bygningen blev opført rummede den desuden undervisnings- og redigeringslokaler til mediefag, men skolen udbyder nu mediefag i 200-bygningen fra år 2014, hvor en fløj er indrettet med redigerings-, undervisnings og redaktionslokaler. I 200-bygningen findes desuden en række ordinære undervisningslokaler samt et opholdsrum. I skolens nordøstlige ende findes pigesalen, der i dag fungerer som en ekstra idrætshal, samt drengesalen, der er renoveret og lavet om til to store dramalokaler med en tilhørende scene. Ved siden af pigesalen er et lille træningscenter indrettet. Udover pigesalen, har skolen en idrætshal, I-hallen, samt en nybygget sportshal nord for sportspladsen. Idrætshallen består af én stor hal, en dansesal, en klatrevæg samt et teorilokale og depoter. På sportspladsen findes en græsplæne, der ofte fungerer som en fodboldbane, samt en løbebane, to springgrave og en beachvolley-bane. Skolen har tre idrætssale, en idrætshal, en kantine og en stor festsal. I forlængelse af hovedbygningen og som skolens syd-vest-vendte bygning ligger kantinen i stueetagen og Festsalen med plads til 600 tilskuere på 1. sal. I Festsalen findes en balkon og en scene med tilhørende scene- og sminkerum. Festsalen er udsmykket med en 20 meter lang mosaik og et portræt af Christian d. 4., som grundlagde skolen i 1630. Skolens historie Den første skole i Hillerød var en latinskole, der oprettedes i 1568, men allerede ophørte igen i 1586. Efter opførelsen af Frederiksborg Slot stiftedes Den kongelige frie skole ved fundats af 29. marts 1630. Med Christian 4. som bygherre indviedes en skolebygning i 1633. Skolen fik navnet Frederiksborg lærde skole. Den oprindelige bygning brændte i 1834, men en ny opførtes 1836. I 1903 ændredes skolens navn til Frederiksborg Statsskole, et navn den beholdt, til den igen skiftede navn i 1986. Skolen flyttede i 1958 til nye bygninger lidt syd for Hillerød station ved Teglgård Sø på Carlsbergvej. Frederiksborgensersamfundet Frederiksborgensersamfundet blev stiftet i 1901 som en selskabelig forening for skolens gamle elever. Efter nogle år med svigtende tilgang forsøgte foreningen at forandre sig, og bestyrelsen gjorde en række tiltag, herunder etableringen af hjemmesiden frederiksborgensersamfundet.dk i 2009. På Frederiksborgensersamfundets ekstraordinære generalforsamling 7. maj 2026 besluttedes det at nedlægge foreningen. Den resterende formue overføres til Frederiksborg Gymnasium med klausul om, at midlerne anvendes som legater med titlen »Frederiksborgensersamfundets mindelegat«. Rektorer Elevrådsformand gennem tiden Litteratur Kornerup, Bjørn: Frederiksborg Statsskoles Historie 1630-1830 : med en oversigt over skolens nyere historie. Frederiksborg Amts Historiske Samfund, 1933. Christophersen, Steen og Niels Kristian Steensberg: Frederiksborg Gymnasium 1630-2005. Frederiksborg Gymnasium og HF, 2005. Referencer Eksterne henvisninger Frederiksborg Statsskoles historie Arkiveret 31. januar 2010 hos Wayback Machine Frederiksborg Statsskole 1954-1959 Arkiveret 26. december 2010 hos Wayback Machine Frederiksborg Statsskoles lærere 1880-1980 Arkiveret 5. september 2013 hos Wayback Machine Kraks Blå Bog